Document ID: /roh_data/filtered/fineweb-2-filterrobots_roh.jsonl.gz/4259

Da nov vegn Filip Dosch ad esser en suprastanza da la URS, quai è vegnì decidì a la radunanza generala da l’Uniun Rumantscha da Surmeir gievgia saira. Ord raschuns famigliaras banduna Gion Capeder la suprastanza. Confermads en suprastanza èn vegnids Daniel Dedual, Giancarlo Lozza e Rico Liesch.
L’incumbensa da l’Uniun Rumantscha è d’edir la Pagina da Surmeir. Pli baud aveva la URS era l’incumbensa da la tgira dal rumantsch – dapi l’onn 2006 fa quai l’Uniun Rumantscha Grischun Central.
Preventiv prevesa minus per Pagina da Surmeir
Sco quai che la URS ha infurmà a la radunanza generala, prevesa il preventiv dal 2016 in minus da 1’600 francs, quai tar sortidas da 347’500 francs. Il quint dal 2015 ha serrà cun in plus da bun milli francs tar expensas da 356’450 francs.